Susan Johnson, din Scarborough, a început să „tremure ca o frunză” după ce personalul de la Spitalul Bridlington din Yorkshire i-a spus că dosarul său online arată că era moartă de patru luni.
Susan, în vârstă de 62 de ani, o menajeră pensionată, a putut totuși să își facă investigația. Britanica, mamă a doi copii a declarat pentru BBC News:
„Le-am dat trimiterea și primele lor cuvinte au fost: ‘ooh, ești moartă’. Am intrat în stare de șoc și nu am putut să spun decât: ‘Pardon?’. Apoi au notat ceva în calculator ca să pot face investigația și apoi mi-au spus doar ‘la revedere’ și asta a fost tot”.
Nu este clar cum s-a produs încurcătura, deoarece atunci când Susan și-a contactat medicul de familie, acesta i-a spus că greșeala a fost reparată.
Cu toate acestea, când a contactat Departamentul pentru Muncă și Pensii (DWP), persoana care a preluat apelul i-a spus că încă apărea ca fiind moartă în sistem. „În calculator apari ca moartă”, i s-a spus. Susan își amintește că a replicat că nu avea cum să fie moartă, deoarece era la telefon și vorbea.
Eroarea a însemnat că alocația de îngrijitor a lui Susan pentru îngrijirea soțului ei cu handicap a fost oprită pentru scurt timp, deși această problemă a fost rezolvată acum.
Susan a mai relatat că nici acum nu este sigură cum s-a produs greșeala, dar că este hotărâtă să afle cum s-a întâmplat. Susan se concentrează pe hobby-urile sale de grădinărit și tricotat în timp ce își revine din șoc.
Scarborough Medical Group a declarat că a primit o notificre electronică despre „deces” de la Primary Care Support England (PCSE). Dar PCSE a declarat că marcarea pacienților ca fiind decedați este responsabilitatea medicilor de familie, în timp ce NHS England a declarat, de asemenea, că nu notifică DWP despre un deces.
Rămâne neclar cum a fost eliminată Susan din evidențele medicului său de familie și cine a informat DWP. Un purtător de cuvânt al Serviciului Național de Sănătate Publică (NHS) a declarat: „Suntem la curent cu o problemă legată de înregistrarea incorectă a unui deces civil în dosarul medical al unui pacient.
Acest lucru a fost eliminat în termen de 24 de ore după ce ne-a fost raportat în martie 2023, iar pacientul a fost reînregistrat de către medicul său de familie. Încurajăm pacienta să ne contacteze direct pentru a putea oferi mai multe explicații”.